Teleurstellings voortspruitend uit die Covid-19-pandemie - Corona Krisissentrum
Tuis / COVID-19 / Teleurstellings voortspruitend uit die Covid-19-pandemie
Teleurstellings voortspruitend uit die Covid-19-pandemie
Almal beleef van tyd tor tyd teleurstellings. Sommige daarvan kan mens redelik maklik verwerk en voortgaan met jou lewe. Soms het die teleurstelling egter 'n lewensveranderende invloed. Jy verwerk dit uiteindelik, maar sal dit nooit vergeet nie.
Die Covid-19-pandemie en die gevolglike inperkings het tot teleurstellings van uiteenlopende aard gelei:
Universiteite het hul herfsgradeplegtigheidseremonies tot later vanjaar uitgestel. Die Universiteit van Pretoria het 'n virtuele seremonie gereël waartydens 11 000 grade toegeken is. Daar sal op die dag van die geskeduleerde seremonie aan elke student 'n video met 'n boodskap van gelukwensing asook 'n elektroniese weergawe van die betrokke fakulteit se program gestuur word. Die gedrukte sertifikate sal later tydens 'n seremonie oorhandig word. Dis tweede prys, nadat mens vier jaar lank hard gewerk het en gedroom het oor die groot dag en alles wat daarmee gepaardgaan, soos om in jou toga te pronk, fotosessies, gelukwensings en feesvierings.
Verjaarsdae het vir baie mense gedurende die inperkingstyd anders verloop as wat hulle gedroom het. Klein kindertjies het reikhalsend na hul verjaardagpartytjie uitgesien. Mylpaalverjaardagvieringe is beplan. Iemand vertel dat hulle op haar moeder se 89ste verjaardag laas jaar vir haar gesê het sy gaan nou nêrens nie want op 27 April 2020 gaan hulle haar 90ste verjaardag vier. Haar kleinseun wat in Brittanje woon en wat op 29 April sy 30ste verjaardag vier, se vliegtuigkaartjies was lankal reeds gekoop. Kleinseun se vliegkaartjie en al sy partytjiereëlings is gekanselleer. Ouma se verjaardagreëlings is op ys tot daar meer sekerheid is.
Ook huwelikseremonies het in die slag gebly. 'n Paartjie se beplande troudatum was 11 April. Hulle moes herbeplan en die troue is tot 7 November uitgestel.
Kleinkinders is gebore en jy kan nie onmiddellik die nuweling gaan ontmoet nie.
Teaterproduksies en kunstenaars se optredes, asook groot kunstefeeste, is gekanselleer.
Kinders het al begin voorberei vir eisteddfods, kunswedstryde en redenaarskompetisies en verbeur nou die geleentheid om hul talente ten toon te stel.
Sportgeleenthede op professionele sowel as amateurvlak, wat aan spesifieke tye van die jaar gekoppel is, kan nie voortgaan nie.
Bykans alles in jul huis is ingepak, gereed om na jul nuwe droomhuis vervoer te word, maar julle mag nie nou verhuis nie.
Jy is op die punt om te emigreer, maar al die dokumentasie was nog nie gereed toe die inperking aangekondig is nie en die hele proses is tydelik onderbreek.
Gesinsvakansies moes gekanselleer word – vir baie gesinne is die Paasnaweekvakansie, meer nog as die Kersvakansie, die geleentheid om familie wat ver woon, te besoek
Oorsese toere en bootritte wat lankal reeds beplan is, is nou net 'n onvervulde droom.
'n Ouma wat na die jaarlikse kuier by haar kinders in Australië uitgesien het, moes haar besoek afstel.
Hoe om die teleurstellings te hanteer
Al voel jy magteloos, is daar maniere om jou teleurstellings te verwerk en te hanteer:
Erken en herken jou situasie as 'n verlies – die verlies van 'n droom. Jy mag kwaad en teleurgesteld wees en daaroor treur. Dit lyk dalk nie so erg in vergelyking met ander wat swaarder kry nie, maar vir jou is dit nie 'n geringe saak En jy hoef nie skuldig te voel oor jou reaksie nie.
Aanvaar die situasie as iets onvermydelik wat gebeur het. Dis nie aangenaam nie, jy hou nie daarvan nie, en jy dink dis onregverdig, maar daar is niks wat jy daaromtrent kan doen nie.
Om jou kinders te help om hul teleurstelling oor 'n gekanselleerde vakansie of 'n verjaardag sonder 'n partytjie te hanteer, is selfs moeiliker as om jou eie teleurstelling te verwerk. Bederf hom of haar op sy of haarverjaarsdag deur steeds 'n mooi koek en ander partytjielekkernye te maak hom of haar spesiaal te laat voel. En stel jou kinders gerus dat jul weer eendag sal gaan vakansie hou. Waak teen beloftes en 'n verbintenis tot 'n spesifieke tyd.
Sien om na jou fisieke, emosionele en geestelike welstand.
Ontspan en doen dinge wat jy geniet en wat jou aandag sal aflei van jou teleurstelling.
Bly in kontak met geliefdes en mense wat begrip het vir jou teleurstelling en hartseer. Dis terapeuties om te gesels met iemand wat omgee, maar terselfdertyd objektief is. Dit kan jou help om die situasie in perspektief te plaas.
Skryf 'n joernaal en pen elke emosie neer – woede, hartseer, teleurstelling, verslaenheid. Jy sal dalk agterkom dat jou emosies van dag tot dag kan wissel en dat jy selfs oomblikke van positiwiteit sal ervaar.
Verleen hulp aan ander – dit neem die fokus weg van jou eie teleurstellings en laat jou opnuut besef dat jy steeds baie het om voor dankbaar te wees.
Probeer om positief oor die situasie te dink. Daar is nog soveel om voor dankbaar te wees. Jou geliefdes is almal nog gesond en daar lê moontlik nog 'n leeftyd voor om mekaar te sien en saam te kuier. Maak 'n dankbaarheidslysie van al die goeie dinge wat jy steeds beleef al is dit hoe gering.
Geen situasie is hopeloos nie. Begin weer oor die toekoms droom en stel nuwe doelwitte. Probeer om, indien moontlik, geleenthede te herskeduleer. Al is die toekoms steeds onseker, gee dit jou iets om aan vas te hou – hoop.
Die groot geheim is om teleurstellings te verwerk en aan te gaan met die lewe. Ons moenie toelaat dat teleurstellings ons lewensmoeg maak nie. Moenie bly lê nie. Staan op en lééf weer. 'n Teleurstelling is nie die einde van die lewe nie. Teleurstellings maak die uiteindelike suksesse baie aangenamer en genotvoller." (Ampie Barnard)